KOMISIJOS SPRENDIMAS
2007 m. birželio 12 d.
leidžiantis valstybėms narėms pratęsti laikinuosius leidimus naudoti naują veikliąją medžiagą novaluroną
(Pranešta dokumentu Nr. C(2007) 2454)
(Tekstas svarbus EEE)
(2007/404/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 1 dalies ketvirtą pastraipą,
kadangi:
(1)
Pagal Direktyvos 91/414/EEB 6 straipsnio 2 dalį Jungtinei Karalystei 2001 m. kovo mėn. buvo pateikta bendrovės Makhteshim Agan Ltd paraiška įtraukti veikliąją medžiagą novaluroną į Direktyvos 91/414/EEB I priedą. Komisijos sprendimu 2001/861/EB (2) patvirtinta, kad pateikti visi reikalingi dokumentai ir juos galima laikyti iš esmės atitinkančiais tos direktyvos II ir III prieduose nustatytus duomenų ir informacijos reikalavimus.
(2)
Siekiant atidžiai išnagrinėti dokumentus ir suteikti valstybėms narėms galimybę išduoti ne ilgiau kaip trejus metus galiojančius laikinuosius augalų apsaugos produktų, kurių sudėtyje yra minėtos veikliosios medžiagos, leidimus, jei jos įvykdo Direktyvos 91/414/EEB 8 straipsnio 1 dalyje nustatytas sąlygas ir visų pirma sąlygą, susijusią su išsamiu veikliosios medžiagos ir augalų apsaugos produkto įvertinimu pagal toje direktyvoje nustatytus reikalavimus, buvo būtinas patvirtinimas, kad pateikti visi reikalingi dokumentai.
(3)
Šios veikliosios medžiagos poveikis žmonių sveikatai ir aplinkai pareiškėjo pasiūlytais naudojimo atvejais buvo įvertintas pagal Direktyvos 91/414/EEB 6 straipsnio 2 ir 4 dalių nuostatas. Ataskaitą rengianti valstybė narė Komisijai įvertinimo ataskaitos projektą pateikė 2005 m. rugsėjo 19 d.
(4)
Ataskaitą rengiančiai valstybei narei pateikus įvertinimo ataskaitos projektą, buvo nuspręsta paprašyti pareiškėjo pateikti papildomos informacijos, kurią ataskaitą rengianti valstybė narė turėjo išnagrinėti ir pateikti savo įvertinimą. Todėl dokumentai toliau nagrinėjami, o įvertinimo nebus įmanoma baigti per Direktyvoje 91/414/EEB nustatytą laikotarpį.
(5)
Atliekant vertinimą nebuvo nustatyta jokių priežasčių nerimauti, todėl valstybėms narėms turėtų būti suteikta galimybė pratęsti laikinuosius augalų apsaugos produktų, kurių sudėtyje yra nagrinėjamos veikliosios medžiagos, leidimus 24 mėnesių laikotarpiui pagal Direktyvos 91/414/EEB 8 straipsnio nuostatas, kad būtų galima toliau nagrinėti dokumentų rinkinį. Tikimasi, kad įvertinimas ir sprendimo dėl galimo novalurono įtraukimo į I priedą priėmimo procesas bus baigtas per 24 mėnesius.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės gali pratęsti laikinuosius augalų apsaugos produktų, kurių sudėtyje yra novalurono, leidimus ne ilgesniam kaip 24 mėnesių laikotarpiui nuo šio sprendimo priėmimo dienos.
2 straipsnis
Šis sprendimas skirtas valstybėms narėms.
Priimta Briuselyje, 2007 m. birželio 12 d.